江樓吹笛飲酒大醉中作
作者：陸游
朝代：宋

paragraphs: 世言九州外，復言大九州。
此言果不虛，僅可容吾愁。
許愁亦當有許酒，吾酒釀盡銀河流。
酌之萬斛玻瓈舟，酣宴五城十二樓。
天爲碧羅幕，月作白玉鈎。
織女織慶雲，裁成五色裘。
披裘對酒難爲客，長揖北辰相獻酬。
一飲五百年，一醉三千秋。
却駕白鳯驂斑虬，下與麻姑戲玄洲。
錦江吹笛餘一念，再過劍南應小留。